Rugby: Treurmare vir Suid-Afrikaanse spanne(Foto: pixabay) Dit was nie net die Springbokke wat Suid-Afrikaanse rugby-ondersteuners se langnaweek verongeluk het nie, die spanne in die nuwe Verenigde Rugbykampioenskap het gewys hoeveel werk daar nog voorlê. Die twee spanne wat vanjaar in die Curriebeker-eindstryd gespeel het, het albei loesings by twee van die voorste spanne in Europa gekry. Die Bulls het met 31-3 teen Leinster verloor en die Sharks het ŉ drag slae van 13-42 teen Munster gekry. Dit was die eerste kans om te sien hoe Suid-Afrika se superrugbyspanne ná die inperkings van Covid-19 teen Europese klubspanne opweeg. En daar was bitter min goeie nuus. Net die Lions kon die naweek wen en dit was ook maar broekskeur nadat die span van Johannesburg rustyd met 35-0 voorgeloop het. Hulle kon net 3 punte in die tweede helfte aanteken en Zebre het vinnig ingehaal om die eindtelling 38-26 in die Lions se guns te maak. Die Stormers was ná 45 minute met 18-7 voor teen Benetton, maar die laaste 30 minute van die wedstryd was die besoekers flou. Die eindtelling was 22-18 in die tuisspan se guns. In die laaste wedstryd van die naweek het Munster die Sharks reeds in die eerste helfte in die grond in gespeel en teen rustyd met 20-3 voorgeloop. Al het die span van Durban balbesit aanvanklik oorheers, het dit niks op die telbord beteken nie. Vrydagaand speel die Lions in die tweede ronde teen die Scarlets (20:35). Die Bulls pak terselfdertyd vir Connacht (20:35). Saterdag kom die Sharks teen Glasgow Warriors (16:00) te staan en die Stormers gaan Munster probeer klop (20:35).